Twee beseer toe werker waterpyp raaksteekDie waterpyp wat raakgesteek is. (Foto: Verskaf) Twee mans, onderskeidelik 44 en 37 jaar oud, is Dinsdagoggend beseer toe ’n werker per ongeluk ’n waterpyp in Phoenix, Durban, met ŉ graaf raakgesteek het. Shawn Herbst, woordvoerder van Netcare 911, het aan Maroela Media gesê dat werkers Dinsdag besig was om gate te grawe om internet-kabels aan te lê, toe ’n werker om 11:30 ’n waterpyp raakgesteek het. Die werker en ’n verbyganger het hulself in die pad van die geweldige waterdruk bevind toe die pyp byna ’n meter ondergronds ontplof het. Water het in ŉ dik, sterk stroom uit die pyp gespuit. “Die werker is deur die waterstroom agteroor geslinger en het ’n ent verder te lande gekom,” het Herbst gesê. Volgens Herbst het die mans beserings aan hul gesigte, veral hul oë, opgedoen. Hy kon egter bevestig dat hul nie ernstig beseer is nie en dat albei in ’n stabiele toestand is. Die mans is op die toneel deur paramedici ondersoek waarna die werker met ’n ambulans na ’n nabygeleë hospitaal vervoer is. Die verbyganger het verkies om private behandeling te ontvang. Die voorval sal deur Ethekwini se departement van watervoorsiening ondersoek word.